Papersnake/gushiwen huggingface dataset:
奉简钦止兼忆斯远 其一
赵蕃（宋代）

前日丛篁苦蔽溪，祇今檐与四山齐。裴回有句不能吐，要与乘凉一杖藜。
晓思
陈得时（宋代）

南楼捲书坐，极目动清□。野色春千里，晴光晓万家。

人耕烟外草，鸟啄树头花。记得夜来梦，清天飞日华。
芗林五十咏 其二十三 白鹤亭
杨万里（宋代）

可怜林下鹤，独肯伴先生。犹有冲天志，君听叫月声。
喜迁莺
晁端礼（宋代）

伫立蘅皋暮，冻云乍敛，霜飚微列。怅饮杯深，阳关声苦，愁见画船催发。夜来红泪烛，还解惜、王孙轻别。怅望处，乍金丝冷落，兰薰销歇。

闻说。归兴切。华鬓未生，得意浓时节。画戟门开，斑衣追逐，晓日凤凰双阙。帝城春信早，随处有、江梅攀折。烂熳赏，也多应忘了，东堂风月。
送顾八分文学适洪吉州
杜甫（唐代）

运郎石经后，八分盖憔悴。顾侯运炉锤，笔力破馀地。

昔在开元运，韩蔡同赑屃。玄宗妙其书，是以数子至。

御札早流传，揄扬非造次。三人并入直，恩泽各不二。

顾于韩蔡内，辨眼工小字。分日示诸王，钩深法更秘。

文学与我游，萧疏外声利。追随二十载，浩荡长安醉。

高歌卿相宅，文翰飞省寺。视我扬马间，白首不相弃。

骅骝入穷巷，必脱黄金辔。一论朋友难，迟暮敢失坠。

古来事反覆，相见横涕泗。向者玉珂人，谁是青云器。

才尽伤形体，病渴污官位。故旧独依然，时危话颠踬。

我甘多病老，子负忧世志。胡为困衣食，颜色少称遂。

远作辛苦行，顺从众多意。舟楫无根蒂，蛟鼍好为祟。

况兼水贼繁，特戒风飙驶。崩腾戎马际，往往杀长吏。

子干东诸侯，劝勉防纵恣。邦以民为本，鱼饥费香饵。

请哀疮痍深，告诉皇华使。使臣精所择，进德知历试。

恻隐诛求情，固应贤愚异。列士恶苟得，俊杰思自致。

赠子猛虎行，出郊载酸鼻。
寿吴葛如
谢元汴（明代）

始青亦是神仙窟，暂许赤松到世间。此日人传班定远，他年籍在云来山。

师贞以律龙章举，道隐于华彩幄閒。珠树可生玄圃上，会孙遐趾迥能攀。
颂古一百首
释智愚（宋代）

三文买个捞波子，摝蚬虾得几年。
逆顺短长休要说，谁家屋里灶无烟。
芜湖阻风
梅尧臣（宋代）

春风任恶花自笑，白浪不愁头已白。
戢戢大船江浦边，昆仑五两谁非客。
次韵履道雨霁见月二首 其一
释德洪（宋代）

昨夜中庭树，阴寒叶上稠。今宵扫疏影，写出十分秋。
浪淘沙·佩囊
顾贞观（清代）

锦字佩囊盛。蜜意分明。任卿卿我我卿卿。只向人前须讳道，素我平生。
消受得倾城。薄福微名。判将憔悴答娉婷。不是相思空负却，一世才情。
和十二弟梅花
吴芾（宋代）

春到衡门苦恨迟，遍寻竹外赏南枝。
夜来已报春消息，试问主人知不知。
和尚书兄留题兴福
李弥逊（宋代）

殿阁群峰合，山根一水长。
桅楹接云树，钟磬杂风篁。
客枕愁花雨，斋鱼搅梦梁。
篮舆隔溪路，目断佛龛香。
蝶恋花 其二 怀于湖
张孝祥（宋代）

恰则杏花红一树，拈指来时，结子青无数。漠漠春阴缠柳絮。

一天风雨将春去。

春到家山须小住。芍药樱桃，更是寻芳处。绕院碧莲三百亩。

留春伴我春应许。
雨中花（中秋）
杨无咎（宋代）

雨霁云收，风高露冷，银河万里波澄。正冰轮初见，玉斧修成。还是一年，凭栏望处，对景愁生。想姮娥应念，待久西厢，为可中庭。

翻思皓彩，未如微暗，向人多少深情。长记得、墙阴密语，花底潜行。饮散频羞烛影，梦余常怯窗明。此时此意，有谁曾问，月白风清。
早春怨 同竹垞、耕客、南渟、菘塍、西畯饮玉兰花下
龚翔麟（清代）

小径风香。官梅褪了，坼到银囊。五度春衣、一番寒具，犹是江乡。

安排瓦枕藤床。便屐齿、沾泥不妨。竹外空亭，尊前旧侣，容我清狂。
渔家
孙承宗（明代）

呵冻提篙手未苏，满船凉月雪模糊。
画家不识渔家苦，好作寒江钓雪图。
鹳带箭行
陈造（宋代）

城边鹳城栖，水食衣楚楚。欲鸣不鸣候天雨，此肉胡宜登鼎俎。

柳营子弟弓石八，南山之石犹饮羽，如汝正可虚弦取。

血毛分披谁汝怜，低摧直诉使君前。使君德意孚鱼鸟，全汝之生令汝饱。

徐行侧睨若无旁，饮洁啄腥近台沼。使君暂拥山城麾，诏音不日遄其归。

矢来无乡汝谁依，江湖粗饱莫卑飞。
寿皇太子
赵彦端（宋代）

菊花潭上菊花新，不是花潭是寿杯。
天赐生朝千斛水，一年一斛送将来。
清平乐
韩纯玉（明代）

春来消息，早过三之一。乍暖余寒无气力，二十四番风急。

日长花事相宜，只愁开到荼蘼。偶向晴窗弄墨，拈诗又是无题。
大酺 同张蘧林饯别袁箨庵
曹溶（明代）

看楚云飞，吴烟远，良约都因春误。红楼听雨罢，又悤悤无定，意误飘絮。

幔锁荷香，梁招乳燕，知是怀人深处。填词付歌管，正陈隋旧梦，寓情琼树。

恨三幅江帆，一双山屐，撰成离绪。

沉沉丝雨暮。乱流急、翘首迷前渡。且近觅、投簪狂客，负局先生，解征衣、酒边同住。

自古谁豪举，身与世、总成羁旅。更休叠、阳关句。浮樽相属，西子夜来传语。

停舟镜湖待汝。
次观表文韵
洪皓（宋代）

求成虐执四三年，一木难支大厦颠。
致死存孤思杵臼，恃强轻厦笑苻坚。
国家未免中衰者，日月何妨薄食焉。
今日一成终祀夏，艰难启圣赖皇天。
忆往日
邓云霄（明代）

往事流年恨不同，依然羸马浪西东。闲来屈指长安陌，一笑浮生是梦中。
宿漫岭
赵抃（宋代）

昨朝初泛临海舟，今暮已登漫岭驿。秋风阁雨波不扬，风伯江神俱有力。
休沐端居有怀希圣少卿学士
陈越（宋代）

玉甃银床荫碧桐，北窗珍簟水纹融。
衣裁练布如王导，扇执蒲葵学谢公。
琼屑半和仙掌露，兰苕轻泛楚台风。
若非冰雪神仙骨，相乐谁同一笑中。
旗后作 其四
林朝崧（清代）

灯台设处路岧峣，晓起登高补昨朝。望美人兮秋水隔，西风吹帽鬓飘萧。
蔡良甫观颐堂
叶适（宋代）

不多花卉春长在，粗有田元岁自丰。
为问灵龟千岁诀，此中风味许谁同。
谒敬亭张尚书祠 其一
翟士鳌（清代）

名山有意待畸人，猿鹤千年幸作邻。晞发沅湘还恋楚，采芝商洛竟忘秦。

老臣心事风霜苦，吏部文章日月新。总欲揽衣循北郭，野棠花发不胜春。
偈颂七十六首
释子益（宋代）

九十长期，三分过二。
觉海浪平，铁船无底。
寒山子水牯牛作麽生，切不得道大家在这里。
受代有日呈谭勉翁谢与权
唐庚（宋代）

老来忽忽流年紧，三见涪江秋叶陨。祗缘二子日相从，便觉一瓢穷可忍。

东津晓作招隐赋，西楼暮得思归引。文字能令酒盏宽，江山未放诗才窘。

分题踊跃谁避席，得句欢呼同彼隼。泉名三逸本戏语，野史千年传不泯。

醉归半路飞蝙蝠，馀兴中宵伴蚯蚓。那知须鬓秃于笔，但见儿童长如笋。

留滞甘为西域胡，衰迟更结东游靷。故山咫尺未成归，坐使苍颜厚如胗。
舟中
陆游（宋代）

捩柁柯桥北，维舟草市西。
月添霜气峭，天带斗杓低。
浦冻无鱼跃，林深有鹤栖。
不嫌村酒恶，也复醉如泥。
浣溪沙 其一 己未都门重过云和主人
陈曾寿（清代）

一片红飘去不回，酒边清管自生哀，眼明真见故人来。

我隔蓬山馀涕泪，君歌凝碧费低徊。几时花发旧池台。
焚香
宗粲（清代）

帘外月华明，焚香小坐清。博山炉袅篆，缕缕是侬情。
题何季玉香积厨
陈守一（明代）

居士解逃禅，行厨傍竹边。炉分煨芋火，窗泛煮茶烟。

施鸟损残供，留僧结净缘。百年持此戒，终不忍烹鲜。
宿黄鸣谷鸣山洞
刘鸣世（明代）

山中春日好，好处客尘稀。嫩草媚阶绿，流莺绕树飞。

穿松花落帽，拾蕨雾沾衣。不断撩人目，晴烟下翠微。
山花子 七夕
高观国（宋代）

袅袅天风响佩环。鹊桥有女夜乘鸾。也恨别多相见少，似人间。
银浦无声云路渺，金风有信玉机闲。生怕河梁分袂处，晓光寒。
临江仙·凤拨鵾弦鸣夜永
王安中（宋代）

凤拨鵾弦鸣夜永，直疑人在浔阳。轻云薄雾隔新妆。但闻儿女语，倏忽变轩昂。

且看金泥花那面，指痕微印红桑。几多余暖与真香。移船犹自可，卷箔又何妨。
咏雪
刘义庆（南北朝）

谢太傅寒雪日内集，与儿女讲论文义。俄而雪骤，公欣然曰：“白雪纷纷何所似？”兄子胡儿曰：“撒盐空中差可拟。”兄女曰：“未若柳絮因风起。”公大笑乐。即公大兄无奕女，左将军王凝之妻也。
偈
神赞（唐代）

空门不肯出，投窗也大痴。百年钻故纸，何日出头时？
种瓜
韦应物（唐代）

率性方卤莽，理生尤自疏。今年学种瓜，园圃多荒芜。

众草同雨露，新苗独翳如。直以春窘迫，过时不得锄。

田家笑枉费，日夕转空虚。信非吾侪事，且读古人书。
淳熙六年春帖子词 其二
崔敦诗（宋代）

何处春来早，坤仪物意熙。烟生金屋重，日上玉阶迟。
石床石鉴
李合（唐代）

麓床高接天，伏虎上栖烟。松低轻盖偃，藤细若钩悬。

石明如挂镜，照物别媸妍。鹤鸾时弄影，何处觅神仙。
蜀溪春（黄海棠）
曹勋（宋代）

蜀景风迟，浣花溪边，谁种芬芳。天与蔷薇，露华匀脸，繁蕊竞拂娇黄。枝上标韵别，浑不染、铅粉红妆。念杜陵、曾见时，也为赋篇章。

如今盛开禁掖，千万朵莺羽，先借朝阳。待得君王，看花明艳，都道赭袍同光。须趁排宴席，偏宜带、疏雨笼香。占上苑，留住春，奉玉觞。
送锡实布哈显中赴秋闱二十韵
黄镇成（元代）

圣世恢文治，贤科擢隽材。风云连地起，日月丽天开。

右武宗磐衍，同文国本培。羽仪生凤穴，神骏出龙媒。

况子年华盛，由今学力该。溯流通渤澥，摛藻逼昭回。

世阀开中夏，师垣集上台。山河金誓托，柱石鼎臣陪。

鼻祖坛犹累，难兄锦自裁。露浓花作县，风远柏为台。

劝驾方三岁，驰书动九垓。浙江云汹涌，越峤月崔嵬。

绝汉留攀桂，清秋送踏槐。翼翻闽海雨，鳞跃禹门雷。

画省文章雅，丹墀礼乐剀。学期先俊造，名拟冠伦魁。

玉树荣诸谢，斑衣庆老莱。天津环列宿，云路绝纤埃。

逸气馀篇翰，高情寄酒杯。旗铃探喜报，应待捷书催。
望海潮 其五 咏云
陈德武（宋代）

有信江头春色，无凭天上浮云。白衣苍狗又何频。

岂是随风情白。

法受三千谪路，翻成万里思亲。瓜洲中道不逢人。

谁寄江南春信。
寒食日沙县雨中看蔷薇（己巳）
韩偓（唐代）

何处遇蔷薇，殊乡冷节时。雨声笼锦帐，风势偃罗帏。

通体全无笼，酡颜不自持。绿疏微露刺，红密欲藏枝。

惬意凭阑久，贪吟放醆迟。旁人应见讶，自醉自题诗。
寿太师益公 其九
洪适（宋代）

不论南北与西东，道路歌谣触处同。要识太平真面目，丰年长入颂声中。
谒金门
魏承班（五代）

烟水阔，人值清明时节，雨细花零莺语切，愁肠千万结¤

雁去音徽断绝，有恨欲凭谁说？无事伤心犹不彻，

春时容易别。

春欲半，堆砌落花千片。早是潘郎长不见，忍听双语燕¤

飞絮晴空飏远，风送谁家弦管？愁倚画屏凡事懒，

泪沾金缕线。

长思忆，思忆佳辰轻掷。霜月透帘澄夜色，小屏山凝碧¤

恨恨君何太极，记得娇娆无力。独坐思量愁似织，

断肠烟水隔，
寄题沈东园别业
湛若水（明代）

丈人好别业，渺然在东溪。人号东园公，绮里偕游嬉。

溪梁架飞虹，亭榭还茅茨。偃坐思贤堂，鱼鸟观鹿麋。

何以爱东园，东园多朝曦。东园好炙背，东园物先熙。

鸡鸣瑞色动，惊起金乌飞。金乌既已飞，照见扶桑枝。

左攀扶桑枝，折之为牛箠。朝牧东园野，夜赋饭牛诗。

以此谢荣慕，岂知尧舜时。我屋异于是，无南北东西。

洞达开八窗，八风感我帷。搴帷看时景，乌兔閒追随。

坎止我居静，虚心动应离。动静随寂感，无为无无为。

丈人闻我言，信乎能不疑。若询过庭际，谧也能言之。
梅花集句 其十八
李龏（金朝）

不拟寒山不广骚，春风藜杖起诗豪。霜鸿入夜惊还止，人立梅花月正高。
幕客云日为惊蛰节忄双然有作
孙承宗（明代）

谁负旋乾手，当春起蛰虫。
鱼龙惊寂寞，天地喜昭融。
墐户身方远，昂霄意已雄。
俗聋谁与破，予欲问丰跂。
和弟景卢月台诗
洪遵（宋代）

筑台结阁两争华，便觉流涎过麴车。
户小难禁竹叶酒，睡多须藉菊苗茶。
题石井泉
沈揆（宋代）

灵源一閟几经年，石上重流岂偶然。
渐喜行春有幽事，人间初见第三泉。
次韵周嘉仲刑曹简航师食笋四首 其三
张扩（宋代）

长镵太寡恩，斲丧东南美。至今管城封，滥罚及孱子。

例求一赦贷，馀润乞松髓。周旋南董手，骂贼到卢杞。
腊梅
何应龙（宋代）

晴日烘开小蜜房，紫檀心里认蜂黄。
一冬不被风吹落，却讶江梅易断肠。
送徐君章
刘攽（宋代）

每秋送客常羡人，今秋送君尤惜别。白发相知无几何，明日扁舟成楚越。

忘形谁复到尔汝，末路转忧欺老拙。西风落叶密如雨，信宿长淮见清月。

紫蟹出簖加二螯，白鱼挂网色胜雪。人生功名何由致，适意勿羞徒餔啜。

何时亦得东南征，赤脚吴溪嘲钓碣。
菩萨蛮（写真）
侯置（宋代）

霓裳舞罢难留住。湘裙缓若轻烟去。动是隔年期。生绡傅艳姿。

烟神浑似旧。碧暗黄金瘦。永夜对西窗。何缘襟袖香。
六月苦热壬子日得雨喜甚
王鏊（明代）

幢幢淅淅又萧萧，两月炎威一夕消。酷似甑山扬火帜，快如银汉泻天瓢。

乖龙久郁苍生望，淑气潜回赤土焦。林下老人忘帝力，有年还听路傍谣。
陈伯行远谪
田登（明代）

西风落叶满秋林，酒尽骊驹别思深。君遇故人如有问，谓予犹抱昔年心。
秋月二首
李石（宋代）

江草半黄落，江雨催授衣。
衣中有断线，客子秋念归。
八声甘州 其三 食
徐坷（清代）

忆食时玉案惯双偎，馋口早流涎。为檀奴生日，持斋私祝，人月长圆。

休遣小姑尝酒，杯侧画文鸳。鹦鹉偏忘饲，唤向窗前。

小试调羹纤手，把梅盐共糁，故要郎酸。问别来滋味，谁替劝加餐？

恁红莲炊成香饭，愿渠侬两意镇相怜。还试看燕支余晕，犹著唇边。
六龙驻跸温州先公职列西掖扈从至此手泽具载
李洪（宋代）

从龙浴日仰光辉，万里鲸涛扈六飞。
晋国曾闻四蛇宇，周家亲睹一戎衣。
东巡王气随天仗，西狩麟经在紫微。
江海孤臣孝忠志，大恩未报重嘘欷。
峡山飞来寺
朱学成（明代）

鼓棹禺山峡，徘徊十九峰。云间巢翡翠，天外插芙蓉。

酒泛清溪月，琴翻两岸松。奇踪随地觅，郁郁彩云封。
《绮疏遗恨》之针
唐寅（明代）

乞巧楼前乞巧时，金针玉指弄春丝；
牛郎织女年年会，可惜容颜永别离。
大言
权德舆（唐代）

华嵩为佩河为带，南交北朔跬步内。

搏鹏作腊巨鳌鲙，伸舒轶出元气外。
清平乐（席上赠人）
赵彦端（宋代）

桃根桃叶。一树芳相接。春到江南三二月。迷损东家蝴蝶。

殷勤踏取青阳。风前花正低昂。与我同心栀子，报君百结丁香。
满江红
刘克庄（宋代）

嫌杀双轮，驾行客、之燕适粤。也不喜、船儿无赖，载他江浙。荡子不归鸳被冷，昭君远嫁毡车发。叹子规、闲管昔人愁，啼成血。

渭城柳，争攀折。关山月，空圆缺。有琵琶改语，锦书难说。若要人生长美满，除非世上无离别。算古今、此恨似连环，何时绝。
次韵严文炳兼简张守二首 其一
陈造（宋代）

嬉游有愿自今偿，回首春容已浩茫。霁景偏迟张锦地，小园秀出卧云庄。

梅林破玉香沾袂，池水摇漪渌泛堂。茶具笔床陪语笑，未妨日饮慰还乡。
寄致政范镇郎中
赵抃（宋代）

分携常忆禁门东，四见光阴换岁筒。白玉堂吉辞旧相，青城山里访仙翁。

当时大本从忠谏，此日长年益道风。应惜西湖犹未到，近来同赏有三公。
仙吕·后庭花·西风黄叶疏
吕止庵（元代）

西风黄叶疏，一年音信无。要见除非梦，梦回总是虚，犹兀自暂时节相聚，新近来和梦无。

西风黄叶稀，南楼北雁飞。揾妾灯前泪，缝君身上衣。约归期，清明相会，雁还也人未归。
次韵张正民游智者寺
苏简（宋代）

养拙何所诣，白昼门常关。
剥吸有好怀，绕郭横秋山。
佛庐占山麓，清净非人间。
曳杖得晤语，幽寻为怡颜。
三峰耸而秀，群巘抱以环。
寺同乔木古，僧与白云閒。
一鸟不复鸣，流泉自潺湲。
山林足胜践，世路羊肠艰。
自永和溪上泛舟至余不
释行海（宋代）

来往篙师夜唱歌，动人离思恼人多。
就船欲作东皈梦，无奈溪山月色何。
送汤伯纪归番易
刘克庄（宋代）

华宗所产必人英，久见诸贤说父兄。
荀氏晚添文若出，杨家又父敬之生。
进堪负荷斯文责，退亦流传后世名。
身老荒村无可恨，独于佳友尚关情。
同胡汲仲兄弟登香远楼
方凤（宋代）

策杖探幽胜，同登况二难。
江山双极目，宇宙一凭栏。
春色啼莺破，孤城拥浪寒。
遥遥烟霭里，犹作故宫看。
送韩玉汝太傅
梅尧臣（宋代）

渭入秦宫古，褒分蜀道难。泉声春雨后，月色晓程寒。

蚕浴桑芽短，禽啼杏萼丹。从来称召杜，民俗在君安。
吹台行赠任丘边云航
张之洞（清代）

啸台低，吹台高，台下瓦砾生黄蒿。登台吊古逢吾曹，故人谁欤今边韶。

大梁本是霸王地，至今白沙三丈没城壕。五季如风青城虏，惟有信陵死不腐。

中原荡荡不自立，金戈蹂践徒辛苦。当年汴水入泗流，清明上河尚可游。

南下朱仙四十里，大车辚辚，小车辘辘，彻夜无时休。

一自河决汴流断，中州贫索来寇乱。锦衣甘食皆河兵，那有健儿习征战。

君来蔡州营，我去宋州城。宋蔡相望列三帅，千群边马仍横行。

尔我少年容易老，王粲从军欢情少。饮我酒，为君歌，金梁水月吹酒波。

试看战骨白，岂惜朱颜酡。抱关侠士不可见，只有宪王乐府堪吟哦。
雪中病卧闻舍弟辈游小祗园有作
王世贞（明代）

不作袁安卧，其如病所怜。虚窗催曙急，独枕受寒偏。

见说瑶台侣，同游色界天。何时振衰骨，骑鹤破苍烟。
冰山
陈宓（宋代）

出自重阴地，来陈酷暑天。
峥嵘真可仰，刻轹更成妍。
气与骄阳敌，峰将太华肩。
有人心计巧，直欲厄其巅。
次韵颍叟弟耕堂即事
苏泂（宋代）

儒冠误终身，其始从上士。
头白赋归来，不腐已其次。
我今戒儿侄，万卷易双耜。
向使微阿连，几败乃公事。
闻孙岩老挂冠叹仰之余辄赋长句
陆游（宋代）

圣贤在世龙行天，出处何至为物牵。
後人竞作驹伏辕，未死物物如九泉。
郫孙公者山泽僊，巉岩玉骨寒入肩。
哦诗调苦乱嘒蝉，燥墨瘦字丑不妍。
诸公好之挽使前，六丁力尽山嶷然；奏书告老不待年，脱手径上岷山巅。
吾侪一官自纠缠，俛首鞭箠不自怜，强欲作诗诵公贤，事伟辞卑难并传。
送淮阳县令
马戴（唐代）

荒堤杨柳烟，孤棹正悠然。
萧寺通淮戍，芜城枕楚田。
鱼盐桥上市，灯火雨中船。
故老青葭岸，先知宓子贤。
行部决狱，宿新隆寺观邹至完题壁
杨万里（宋代）

道乡千古一清风，雪壁银钩墨尚浓。
若爱殿前苍玉佩，断无身後碧纱笼。
海棠春 剖瓜
洪希文（元代）

青门瓜地连芳草。富贵不来年少老。雨露不曾偏，颜色天然好。＊来就把并刀破。粟样生金圆颗颗。细味杜陵诗，慰我怀枯槁。
黄粱梦　谢仕归
韩邦奇（明代）

见青山猛自惊。又黄粱一梦醒。喜高鸟脱樊笼。宝剑空鸣。

满柙兵书都没用。有庆云天上生。看甘泉地下涌。说风火九边宁。

豫大丰亨。白发书生心自醒。
次韵杨公济奉议梅花十首 其八
苏轼（宋代）

寒雀喧喧冻不飞，绕林空啅未开枝。多情好与风流伴，不到双双燕语时。
寄杨五桂州谭
杜甫（唐代）

五岭皆炎热，宜人独桂林。梅花万里外，雪片一冬深。

闻此宽相忆，为邦复好音。江边送孙楚，远附白头吟。
秋日登扬州西灵塔
李白（唐代）

宝塔凌苍苍，登攀览四荒。
顶高元气合，标出海云长。
万象分空元，三天接画梁。
水摇金刹影，日动火珠光。
鸟拂琼帘度，霞连绣栱张。
目随征路断，心逐去帆扬。
露浴梧楸白，霜催橘柚黄。
玉毫如可见，于此照迷方。
海上春夕旅怀寄左偃
李中（五代）

柳过清明絮乱飞，感时怀旧思凄凄。月生楼阁云初散，

家在汀凄梦去迷。发白每惭清鉴启，酒醒长怯子规啼。

北山高卧风骚客，安得同吟复杖藜。
杂曲歌辞。簇拍相府莲
佚名（唐代）

莫以今时宠，宁无旧日恩。看花满眼泪，不共楚王言。

闺烛无人影，罗屏有梦魂。近来音耗绝，终日望应门。
拜明教塔
释智朋（宋代）

如说而行炳日星，回澜一柱屹亭亭。
湖边安得磨崖石，只刻尊僧篇作铭。
和高方大初度日登中华
刘诜（元代）

到祠七十二云扉，俯视齐州一粟微。万树挟风涛汹涌，千峰倚汉石嵚崎。

银河垂屋天如近，瑶斗当坛夜有辉。欲与浮丘谈旧事，琼楼高处未能归。
湘妃怨
陈羽（唐代）

舜欲省蛮陬，南巡非逸游。九山沉白日，二女泣沧洲。

目极楚云断，恨连湘水流。至今闻鼓瑟，咽绝不胜愁。
谒汉世祖庙
刘希夷（唐代）

舂陵气初发，渐台首未传。列营百万众，持国十八年。

运开朱旗后，道合赤符先。宛城剑鸣匣，昆阳镝应弦。

犷兽血涂地，巨人声沸天。长驱过北赵，短兵出南燕。

太守迎门外，王郎死道边。升坛九城陌，端拱千秋年。

朝廷方雀跃，剑珮几联翩。至德刑四海，神仪翳九泉。

宗子行旧邑，恭闻清庙篇。君容穆而圣，臣像俨犹贤。

攒木承危柱，疏萝挂朽椽。祠庭巢鸟啄，祭器网虫缘。

怀古江山在，惟新历数迁。空馀今夜月，长似旧时悬。
咏郢州
刘三戒（宋代）

百年宋玉石，三里莫愁乡。
地接荆门近，烟迷汉水长。
送季大夫牧舒州
汤悦（唐代）

却下乌台建隼旟，侯封归去袭舒。
严霜尚满辞天阙，甘雨看随入境车。
舟行归思
吴稼竳（明代）

大江日夜水粼粼，飞尽杨花不见春。
枕畔独吟愁里客，镜前双笑梦中身。
生能无累庞居士，老未忘情白舍人。
儿女团栾归便得，底教歌榭暗流尘。
和游福严
释德洪（宋代）

云开见楼阁，峰顶知有寺。众峰让高寒，盖是出其类。

娲山下僧谭，笑走魔外戏。忽于一毫端，集此大千界。

曹溪正脉深，不断盖如带。流而至衡霍，百川蓄汇浍。

乃知般若台，自昔分灯地。清游亦不恶，俯仰忆前事。

宝构出灰烬，人逝时亦异。永怀韩潮州，夜与千峰对。

仙去三百年，音容浮如在。妙语落人间，断碑卧榛桧。

公亦潮州□，□势翩已似。低摧夙昔心，惨憺经游意。

林高句天成，□□鄙组绘。刻之苍崖阴，与山增胜槩。
谢观复长髯垂膝俨然山泽之癯弃去儒业从皇甫道士于庐阜余见之三茅以所编老君实录见赠赋此奉酬
许及之（宋代）

真是儒仙薮泽姿，长髯合住谢家池。香炉峰下看云坐，碧玉壶中倒景窥。

妙旨五千归日用，纂言十万见宗师。故交幡起逃儒恨，不值青藜夜访时。
次韵陈明锡见寄
林季仲（宋代）

一别从京洛，相逢向海邦。
倦游怜舌在，多病觉眉庞。
佳处随山屐，余生付酒缸。
新诗眩老眼，细读傍寒窗。
古塞下曲
周密（宋代）

塞下枣已红，胡马号北风。传闻右贤王，万骑围云中。

云中太守猛如虎，夜开城门纳降虏。十丈高旂沉黑云，一尺捷书飞白羽。

武皇但喜奏捷频，岂知白骨高如城。边城百战胜常少，一胜惟著将军名。

将军成名战士死，去年战士今无几。血染黄沙草不青，万里阴云哭胡鬼。

塞下曲，不忍闻，何人为我达汉君。武功本是辅文具，愿君偃武而修文。
偈十二首
释文准（宋代）

八月九月天，白露寒露节。
门外在处山，秋风落黄叶。
后秋兴八首九月初二日，泛舟吴门而作 其六
钱谦益（清代）

黄叶纷飞沟水头，白云萧瑟自高秋。馀年且问鸡豚社，故国空馀稻蟹愁。

匣里兵符凭语雀，镜中衰发乱群鸥。荒陂谁恼眠鹅鸭？午夜喧声似蔡州。
塞翁吟·草色新宫绶
吴文英（宋代）

草色新宫绶，还跨紫陌骄骢。好花是，晚开红。冷菊最香浓。黄帘绿幕萧萧梦，灯外换几秋风。叙往约，桂花宫。为别翦珍丛。雕栊。行人去、秦腰褪玉，心事称、吴妆晕浓。向春夜、闰情赋就，想初寄、上国书时，唱入眉峰。归来共酒，窈窕纹窗，莲卸新蓬。
朱明洞天
陈元晋（宋代）

南来大艑凌空浮，卸帆试略罗浮秋。
胸中无机神仙喜，笔底光浮山灵愁。
山泉夜作糟床滴，风松闪冉青旗色。
招我三啜玻璃觥，峰头飞上八千尺。
星微朋壮海茫茫，蓬莱仙袂遥相望。
铜龙夜吼雾香里，石桥跨空河汉长。
千岩笙籁奏清曲，万树醴露如天浆。
金鸦海底初剧翻，云拥扶桑一枝出。
群仙拍手叹绝奇，坐中相顾属谁笔。
阿翁曾是夹日飞，公孙请赋五色日。
夏驾湖晚步怀古
郑思肖（宋代）

岂独吴王事可怜，人生回首总凄然。空嗟落日犹如梦，不记东风几换年。

宝驾迹消前古地，菱歌声断晚凉船。如今城郭都迁变，茅屋荒颓草积烟。
括贺新凉
林正大（宋代）

生长湖山曲。羡吴儿、呼吸湖光，饱餐山渌。世外不须论隐逸，谁似先生冰玉。自骨冷、神清无俗。我不识君曾梦见，炯双瞳、碧色光相烛。遗妙语，看不足。
生平高节难为绩。到如今、凛凛风生，言犹可录。不作相如封禅藁，身后谁荣谁辱。争肯效、白头吟曲。好与水仙为伴侣，傍西湖、湖畔脩脩竹。时一酹，荐秋菊。
范文正岳阳楼记：庆历四年春，滕子京谪守巴陵。越明年，政通人和，百废具兴。乃重修岳阳楼，增其旧制，刻唐贤今人诗赋于其上，属余作文记之。予观夫巴陵状，在洞庭一湖。衔远山，吞长江，浩浩荡荡，横无际涯，朝晖夕阴，气象万千，此则岳阳楼之大观也，前人之述备矣，然则北通巫峡，南极潇湘，迁客骚人，多会于此，览物之情，得无异乎！若夫霪雨霏霏，连日不开，阴风怒号，浊浪排空，日星隐曜，山岳潜形，商旅不行，樯倾楫摧，薄暮冥冥，虎啸猿啼。登斯楼也，则有去国怀乡，忧谗畏讥，满目萧然，感极而悲者矣。至若春和景明，波澜不惊，上下天光，一碧万顷，沙鸥翔集，锦鳞游泳，岸芷汀兰，郁郁青青；而或长烟一空，皓月千里，浮光耀金，静影沉璧，渔歌互答，此乐何极。登斯楼也，则有心旷神怡，宠辱皆忘，把酒临风，其喜洋洋者矣。嗟夫！予尝求古仁人之心，或异二者之为。何哉？不以物喜，不以已悲。居庙堂之高，则忧其民；处江湖之远，则忧其君。是进亦忧，退亦忧。然则何时而乐耶？其必曰：先天下之忧而忧，后天下之乐而乐欤！噫，微斯人，吾谁与归！时六年九月十五日记。
初冬与黄裕堂小酌 其二
张士元（清代）

小儿不畏客，座侧牵衣语。衫履皆村状，愚陋上眉宇。

诗书诚当知，稼穑终可取。贫家缺衣食，力田固其所。

惭无孺仲高，谬得故人许。令子他日来，荷锄俨宾主。
清江引·秋怀
张可久（元代）

西风信来家万里，问我归期未？
雁啼红叶天，人醉黄花地，芭蕉雨声秋梦里。
游武夷登一览亭
林佶（清代）

吾闻武夷山，乃是升真元化之洞天。中间溪流有九曲，三十六洞峭折相排联。

我家去山七百里，攸然神往已十年。虽未扶藜临涧谷，早有清梦来腾骞。

今冬适经双溪口，舟子西指思回船。兴高踊跃决探胜，四日径到仙宫前。

凌晨登筏溯霜濑，山容面面堪沿缘。幔亭峨峨耸云际，玉女秀出清而妍。

虹桥千载驾陡削，接笋一线梯钩连。嫣然花竹藏别坞，小九曲内宜安禅。

隐屏精舍昔讲学，窅且奥处罗群贤。雍雍弦诵倡棹曲，会心微妙超言诠。

盘游六曲望不极，有亭天半凭空悬。虚无缥缈径欲断，猿鸟绝迹惟云烟。

舍舟轻身陟危磴，听彻水乐鸣溅溅。仙船天路落不落，谁弄狡狯疑彭篯。

险艰历尽到奇绝，天游古观山之巅。亭称一览小闽越，抉眦远睇无涯边。

此时不知此身在何处，便思脱遗人世同飞仙。丹山碧水如此胜，恨不早拍洪厓肩。

会当买山傍云壑，尽载群籍来摩编。山灵爱山亦爱我，定应招我弃官赋就《归来篇》。
斗山子王深父作石屏记为老夫书其文甚佳采记
戴复古（宋代）

细读石屏记，临风觉厚颜。
如何一片石，欲比众名山。
浪迹江湖上，归身岩壑间。
渔樵争半席，人笑老痴顽。
琼惟水东林木幽茂予爱此三士所居虽无亭馆之胜而气象清远连日水涨隔绝悠然遐想各成一诗目为城东三咏
李光（宋代）

南极多老人，及见九代孙。君生古崖州，气质清且温。

今年八十二，颇觉行步奔。白发映红颊，疑是羲皇人。

城东有幽居，潇洒真隐沦。渊明寓栗里，子美还羌村。

迁流到双泉，得与君子邻。仁里圣所择，德齿古所尊。

佳节近重阳，黄花已纷纷。家家社酒香，处处烹鸡豚。

今朝风日好，水落依旧痕。一散腰脚顽，杖策时叩门。
夏夜淮上寄随子直
郑獬（宋代）

天面玻璃滑欲流，淮光浮动浩难收。
夜凉明月都如水，雨后清风却似秋。
几日重来还把酒，一回相忆却登楼。
穷愁著得新书就，好寄双鱼碧海头。
除日二首
苏辙（宋代）

七十四年明日是，三千里外未归人。
酒篘泉涌如迎节，诗句云生喜见春。
贺客不来知我病，邻家窃语笑吾真。
时人莫作乐天看，燕坐端能毕此身。
句
释法芝（宋代）

淡游聊得慰孤闷，谁问当年寄老心。
冬日登城楼有怀因赠程腾
卢纶（唐代）

生涯何事多羁束，赖此登临畅心目。郭南郭北无数山，

万井逶迤流水间。弹琴对酒不知暮，岸帻题诗身自闲。

风声肃肃雁飞绝，云色茫茫欲成雪。遥思海客天外归，

坐想征人两头别。世情多以风尘隔，泣尽无因画筹策。

谁知白首窗下人，不接朱门坐中客。贱亦不足叹，

贵亦不足陈。长卿未遇杨朱泣，蔡泽无媒原宪贫。

如今万乘方用武，国命天威借貔虎。穷达皆为身外名，

公侯可废刀头取。君不见汉家边将在边庭，

白羽三千出井陉。当风看猎拥珠翠，岂在终年穷一经。
宫词 其五十八
赵佶（宋代）

金銮登对择忠良，嘉纳儒臣蹇议长。图治取人当数路，吏能全不在文章。
补范石湖占阴晴谚谣
杨慎（明代）

朝霞不出市，暮霞走千里。日早雨淋脑，日晏雁晒趐。

天道管难窥，农谈绰有理。星占湿土时，月验仰瓦比。

喌喌鸡上笼，趯趯鱼秤水。云起楼梯天，日没燕脂紫。

电光分南北，阴霁在俄晷。虹为水椿儿，雾是山巾子。

黑猪渡斜汉，金乌抱双珥。聒聒卜蛙鸣，疆疆占鹊喜。

戴帽视泡文，著裙看瓮底。釜星验杂出，灯花结双橤。

昕夕恒目击，雨晹如掌指。方朔废射覆，洛闳休历纪。

先哲有格言，林卧观无始。
夏夜与钱子贞集西斋赋诗叙别（二首）
全室宗泐（明代）

明月不可招，流光入堂中。
白云不可约，挂我屋上松。
兹会固难得，后会宁易逢。
明朝在东郭，隔水但闻钟。
题坡公赠郑介夫诗三首
刘克庄（宋代）

玉座见图叹，累累菜色民。
如何崔白辈，只写蔡奴真。
书田舍所见
刘克庄（宋代）

漠漠晴埃起远畴，占相云日几家愁。
细民方虑填中壑，巨室何心堰上流。
斩木由来基小衅，浇瓜谁为解私仇。
宁知送老茅檐下，犹抱书生畎亩忧。
自感二首
梅尧臣（宋代）

我不嫌髭白，白髭何自落。
虽然失丑衰，将恐日髭薄。
有生无不老，岁事看秋箨。
一身忧已大，毫发谁能度。
二月廿九日雨
周伦（明代）

朝来雨不止，薄暮晃新晴。万壑泉争赴，千峰云乱行。

鸟擎林叶重，鸭泛水花轻。吏隐真投迹，篇章取次成。
寿若赤祁翁七十一
陈象明（明代）

城南归卜筑，长日共优游。水静心偏远，花明景自幽。

平田无曲岸，济世有虚舟。天地同悠久，丹砂不用求。
落齿和坡山四首 其三
黄衷（明代）

我读落齿诗，颖尾老欧九。漱泉吟不妨，崩山势何有。

熊车载二馀，尚足荡群丑。而况豪俊贤，且歌将进酒。
郡斋感物寄长安亲友
羊士谔（唐代）

晴天春意并无穷，过腊江楼日日风。琼树花香故人别，

兰卮酒色去年同。闲吟铃阁巴歌里，回首神皋瑞气中。

自愧朝衣犹在箧，归来应是白头翁。
金陵怀古
董纪（明代）

六朝事迹今何在，禾黍离离满地愁。商女隔江犹唱曲，远人怀土莫登楼。

潮随雁落回京口，山作龙蟠护石头。记近酒家曾夜泊，秦淮寒月照孤舟。
傅子骏右司见和雪句且有两宫北狩之感复用韵二首 其二
刘一止（宋代）

先生著书风撼幕，诗成弄笔云烟落。舍傍种竹欲招凤，郭内有烟才给鹤。

眼看雪片黏空尊，寒斋芋火犹能燉。怪我官冷何时温，我亦聊尔公弗论。
偈颂一百五十首 其一○六
释心月（宋代）

五九四十五，太阳开门户。一点微云何处来，散作人间三日雨。

晓来忽推窗，所见非常处。白玉作楼台，烂银为国土。

盐官王老师，欢喜无著处。拈起须弥槌，击动虚空鼓。

清音闻远近，雅韵贯今古。法眼和一通，听之犹莽卤。

古人有言兮，千年田，八百主。
送沈观察入贺
韩上桂（明代）

天王政令敷寰宇，德意涵濡若膏雨。草木迎阳尽欲欢，燕雀逢春俱解语。

大地河山日月明，中朝礼乐夔龙叙。喜气朝看溢禁闱，讴歌远慰闻边土。

烨烨前星傍紫枢，迢迢少海通玄渚。丰芑重贻奕叶谋，姞兰更嗣芳条绪。

丹穴鹓鸾接翼飞，渥洼龙种乘云举。南极祥光映綵弧，西昆王母具麟脯。

华封三祝愿圣人，嵩岳连呼拜明主。公从观察列藩屏，晨向轩墀效歌舞。

便学东方诵柏梁，更袭成周陈石鼓。文德常期列训球，武功惟愿扬干羽。

千秋金鉴未为奇，大宝名箴堪并数。天子非常赐燕欢，群公不翅垂誇许。

尔在南中静蜃氛，功存岭外同棠树。霜飞六月散炎蒸，瑞应五羊茂禾黍。

论德还当列鼎铉，比绩会且铭钟吕。何如循吏觏龚黄，实从间气生申甫。

金茎玉露会重颁，圭瓒黄流看独贮。钦哉毋坠尔成劳，勖矣尚为国良辅。

出当保障入好佐，内作后先外禦侮。闻令惟思竭股肱，感恩直愿输心膂。

臣何功焉受宠施，稽首万年同召虎。
次韵昌龄西园十咏 其九 柳
王十朋（宋代）

何幸先人有弊庐，不妨同种柳千株。垂阴覆地宁无日，作雪漫天肯似榆。
赠文士王雄
郑谷（唐代）

知己竟何人，哀君尚苦辛。图书长在手，文学老于身。

公道天难废，贞姿世任嗔。小斋松菊静，愿卜子为邻。
寄杨忱明叔
刘敞（宋代）

君有湖海气，沆砀凌斗牛。远持一卷书，濯我千岁忧。

大音不众合，至宝非暗投。感激移人心，汍澜使涕流。

俗讥陈元龙，世乏刘豫州。安得排群儿，卧君百尺楼。
初筑南斋
苏辙（宋代）

我老不自量，筑室盈百间。
旧屋收半料，新材伐他山。
盎中粟将尽，橐中金亦殚。
凉风八月高，扶架起南边。
首成遗老斋，愿与客周旋。
古桧长百尺，翠竹森千竿。
隔城过清颍，有井皆甘泉。
平生隐居念，眷眷在山川。
谁言白发年，有作竟不然。
我本师瞿昙，所遇无不安。
诸子知我怀，勉更求榱椽。
堂成铺莞簟，无梦但安眠。
辇下送沈天锡
赵湘（宋代）

未第逢花尽，残阳照渡头。
入关频值雨，归棹独随鸥。
树暗藏鸣鸟，山空接漫流。
琴书不同去，犹在酒家楼。
西城门死
庾肩吾（南北朝）

高堂信逆旅，怀业理常牵。玉匣方委榇，金台不复延。

挽声随径远，萝影带松悬。讵能留十念，唯应逐四缘。
楚江旅怀
戴缙（明代）

薄暮过潇湘，秋空楚水长。黄芦千里月，红树万山霜。

客梦悬双阙，乡心逐五羊。羁情谁与晤，劳者若为伤。
江南回逢赵曜，因送任十一赴交城主簿
崔峒（唐代）

江上长相忆，因高北望看。不知携老幼，何处度艰难。

屈指同人尽，伤心故里残。遥怜驱匹马，白首到微官。
送人至边寨
穆修（宋代）

岂惮河湟远，男儿效主恩。
穷边人不到，孤戌自分屯。
马放胡沙暖，烽传塞日昏。
军前初谒帅，戎服走辕门。
茅林八景 其八 芝馆书声
庄昶（明代）

平生用不尽，古人一卷书。持此争愚圣，今人万卷馀。
再和答秀实 其一
王洋（宋代）

红剥芳菲绿作丛，摇知惆怅两心同。结交旧燕多情语，消病残花无用红。

献计欲居尘境外，投名且向酒壶中。新来但觉多新样，不道襟怀尽古风。
朝中措（庆友人·八月十三）
菊翁（宋代）

桂花庭院是蓬壶。行地列仙图。月姊搀先两日，捧觞来庆垂弧。埙篪伯仲，翁前再拜，彩袖嬉娱。人羡一经教子，君今满屋皆书。
拜奇零先生墓
金志章（清代）

廿载横流息逝波，乾坤难造旧山河。《狱中书》是勤王檄，《海上》诗为《正气歌》。

天意何曾忘肃杀，人心无奈厌兵戈。祇今荒冢南屏下，碧血谁将片碣磨。
和登琅山为民祈福
韦骧（宋代）

佛宫突兀枕琅山，金碧楼台诘曲栏。霁雨愿收田潦积，盛阳祈变麦秋寒。

红旌苒苒来何肃，赤子林林意自宽。早晚丰登应精恳，行看展报上层峦。
春兴诗卷次韵四首 其一
欧阳建（魏晋）

风光此夜与谁同，剔尽银灯照眼红。之子莫辞玄石醉，酒钱已付隔邻翁。
郊行
范当世（清代）

昨夜更阑听雨愁，晓行十里未开眸。风来故故吹蓬发，泥泞开开惜敝裘。

村市故人儿女长，酒家父老笑言稠。先生此日真无赖，数遍车轮一万周。
奉和府判学士景彝喜雪
韩维（宋代）

朔风收尽冻云漫，细洒狂飘入夜寒。
润浃土膏谣万俗，喜闻玉色舞千官。
川原谁作呼鹰出，楼观朝宜跋马看。
亚尹勤民流咏叹，一章高唱掩幽兰。
严郑公故宅
汪元量（宋代）

蜀山突兀接青天，郑公故宅城相连。
深深古木哀黄鸟，漠漠荒烟哭杜鹃。
舞罢遗钿流水外，战余折戟落花前。
将军好武通文墨，割据操心未必然。
月湖楼晚霁呈侍郎
邓深（宋代）

湖光滟滟水平堤，醉倚栏干晚霁时。
入镜往来人倒影，窥天指霁燕低飞。
雨痕犹向梅妆见，风色偏於柳线知。
景物相撩无好句，乞公诗作画图归。
晓发施秉 其一
姚学塽（清代）

邻鸡呼客起，屋角月尚好。惊鹊翻风林，寒蛩泣露草。

于役有程期，戒途不辞早。出郭转清旷，云山澹秋晓。
辛巳中秋
管讷（明代）

客边岁月去如流，夫妇他乡共白头。今夕一杯须尽饮，人生能得几中秋。
失鹤
韩偓（唐代）

正怜标格出华亭，况是昂藏入相经。碧落顺风初得志，

故巢因相却闻腥。几时翔集来华表，每日沈吟看画屏。

为报鸡群虚嫉妒，红尘向上有青冥。
落帽亭金朋玉熊渭叟话别
区怀瑞（明代）

潭色净蒹葭，流云冷亭榭。九关虎豹秋，三峡鱼龙夜。

渚宫盛禾黍，海匮阴桑柘。云中烽燧惊，埤上戈矛暇。

千秋此落帽，八月先停驾。虚名抚今昔，朋酒空悲诧。

晷刻见风期，肝胆争倾泻。驰驱各自奋，撰述宁相亚。

君为息壤留，我返堆蓝下。何以赠素心，名山双不借。
三阁辞四首
刘禹锡（唐代）

珠箔曲琼钩，仔细见扬州。北兵那得度，浪话判悠悠。
题洪编修
黄钺（明代）

我生才五年，先君即弃世。十龄慈母亡，嫂亦相随逝。

寄生于外慈，六载若瘤赘。忆初母在堂，我年八九岁。

能作方丈书，顾我奖且励。谓可读父书，往往颜为霁。

夜窗针黹余，课我兄及弟。一去四十年，此境永潜翳。

览图触我悲，曩事何若契。君才班马俦，君孝曾闵继。

机声镫影中，一忆一流涕。图之至再三，鱼菽以时祭。

伊予本孤陋，附君得登第。自惭还自挝，亲骨犹未瘗。

行当归焚黄，已作终焉计。薄耕即无田，敢负墓前誓。

江水寒未波，江梅香尚细。我归君傥来，相思定应嚏。
送鹿门宗席头
释正觉（宋代）

吉祥草织禅家供，一片瑠璃滑无缝。
门掩鳞鳞水不流，窗含冉冉云初冻。
坐寒风月蒲芦秋，睡足江湖鸥鸟梦。
而今卷处追昔人，隐隐犹怀鼻头痛。
清平乐
石孝友（宋代）

醉红宿翠。髻亸乌云坠。管是夜来不得睡。那更今朝早起。

春风来揉腰肢。阶前小立多时。恰恨一番雨过，想应湿透鞋儿。
训蒙绝句 鸢飞鱼跃二首 其一
朱熹（宋代）

此理充盈宇宙间，下穷鱼跃上飞鸢。飞斯在上跃斯下，神化孰尸本自然。
早朝仙 其三
徐积（宋代）

阊阖云深未启关，霓衣夹道已成班。须臾特诏仙官入，日月诸星共放还。
句
王随（宋代）

满窗寒影云生岳，一枕秋声雨滴阶。
清夜酌
张说（唐代）

秋阴士多感，雨息夜无尘。清樽宜明月，复有平生人。
瀑布
陈樵（元代）

怪雨蛮烟入座寒，居然烟雨隔晴天。化为淮海冰三丈，剪下松江水半边。

蜀客槎星向天上，翰林诗句落风前。自从击碎潭心月，直至于今不肯圆。
送郭司马赴伊吾郡请示李明府
岑参（唐代）

安西美少年，脱剑卸弓弦。不倚将军势，皆称司马贤。

秋山城北面，古治郡东边。江上舟中月，遥思李郭仙。
送秋 其二
汤储璠（清代）

花天狂艳不可当，秋风一扫生清光。凉月娟娟出海峤，不照繁华照枯槁。

古来惟有楚大夫，不识此时风月好。登山临水发悲歌，先生感慨何其多。

遂令金天少颜色，吁嗟秋兮奈尔何！
雪
项寅宾（宋代）

冻云同色坠飞霙，送腊迎春一岁成。
但见红花洗芳面，那闻黄竹度新声。
密移琼室祥光满，倒泻银河白浪平。
已属画师图此景，炎蒸相对卧桃笙。
忆毛易甫薛子舒
刘克庄（宋代）

昔在江东会集时，二君独许话心期。
春风萧寺同登塔，落日荒台共读碑。
百吏染毫供草檄，万花围席看题诗。
那知数尺无情土，别后双埋玉树枝。
早春山中 其一
方岳（宋代）

空濛山翠湿乌纱，逗密穿深一径斜。谁画秋厓满头雪，石坛倚竹看梅花。
哭刘驾博士
聂夷中（唐代）

出门四顾望，此日何徘徊。终南旧山色，夫子安在哉。

君诗如门户，夕闭昼还开。君名如四时，春尽夏复来。

原野多丘陵，累累如高台。君坟须数尺，谁与夫子偕。
姜特立寄近诗
韩元吉（宋代）

双溪岩曲芦江岸，每见君诗句益奇。
渐喜青益今得路，岂妨白益尚摛词。
断蛟入海功何壮，披腹排益世共知。
斫却月肿丹桂手，朝阳应占凤凰枝。
寄陈蹈元
朱松（宋代）

我生少所可，靡靡世一律。如君素心人，指不三四屈。

久与宵人游，归卧常自失。效尤起媮心，阿意增美疾。

低回强酬酢，高论形敢出。缅怀参同子，蚤入伊洛室。

闻道既先我，论诗又奇崛。纵横谈天口，卓荦扛鼎笔。

胜我何足云，论交敢自必。桓公肯见规，寡过行有日。

书来约过从，一笑破萧瑟。新凉宜灯火，永夜勘书帙。

岂无一尊酒，少促软语膝。更呼小丛歌，未怕官长诘。

跂予占骑气，千岭秋回郁。著鞭及清境，滟滟月华溢。
长松标
佚名（隋代）

落落千丈松，昼夜对长风。岁暮霜雪时，寒苦与谁双。
泊舟
张嵲（宋代）

夜光沉千岭，寒星动一川。
汀沙霜似雪，寂寂系江船。
春词
毛滂（宋代）

冰开御水龙鳞细，日照宫梅麝炷烘。
欲看人间花灼灼，不妨葛藟共春风。
宿囊山怀洪岳二上人
刘克庄（宋代）

忆在山中识二僧，一亡一已拂衣行。
壁间笠徒名蓝挂，寺外松过寿塔生。
陇月定知今夕恨，涧泉犹咽旧时声。
隔房侍者皆新剃，不似闲人却有情。
好事近（茶＿）
李处全（宋代）

香雪弄春妍，柳外黄昏池阁。要看月华相映，卷东风帘幕。

更倾看酒伴芳姿，名字胜桑落。直与岭梅兄弟，是醍醐酥酪。
题邵容城所藏幽松图
李东阳（明代）

种松谿边长十丈，高云对屋团青障。
中有幽人爱读书，苎袍纱帽秋萧爽。
青苔白石坐移时，衡门晏起独开迟。
山中繁实雨初落，下面垂萝风倒吹。
十年南北江湖梦，野树孤云递迎送。
此地材同新甫良，多居官比蓝田重。
酌君美酒听我歌，东园桃花能几何。
丈夫功业在晚节，君今尚壮非蹉跎。
辛酉除夕和仲氏韵
安璜（清代）

烧灯莫问夜何其，柏叶樽前埙与篪。绕屋有梅催腊早，深山无历得春迟。

文章漫说酬青眼，姓字空惭附白眉。欲识近来憔悴处，西堂梦后懒题诗。
咏韦皋
郭圆（唐代）

宣父从周又适秦，昔贤谁少出风尘。

当时甚讶张延赏，不识韦皋是贵人。
悼龙翰臣方伯
冯志沂（清代）

昨见除书意已悲，谓君新废蓼莪诗。谁知远道怀人日，正是高堂哭子时。

樽酒欢娱成昔梦，名山事业渺前期。年来亲旧凋零甚，我亦繁霜满鬓丝。
挽显肃皇后词五首 其五
张扩（宋代）

莫状忧勤意，犹存浣濯衣。私恩绝外第，遗爱在深闱。

岁晚望重翟，路长迷六騩。苍梧从舜陟，终陋两湘妃。
携家避地 其一
葛立方（宋代）

菟裘真可老，飘寓失初心。去去家山远，行行泽国深。

光阴三翼过，情绪二毛侵。何日干戈定，鸥盟得再寻。
促赵彦章山行
周孚（宋代）

传声赵居士，胜践不应迟。旧约梅开日，俄经麦秀时。

残花犹可醉，小雨尚能诗。莫作京尘客，空成了事痴。
送史志道帅建康
李洪（宋代）

簪橐明光备武文，玉麟暂剖别尧云。
朝中礼乐谋元帅，天下英雄有使君。
陋矣齐丘当十万，鄙哉诸葛眎三分。
公归岂作东征远，彝鼎将书第一勋。
漫题
吴殿邦（明代）

家在飞泉玉简峰，草亭经日对杉松。晴岚秋壑无人到，惟有风篁乱石淙。
与谢三学士
欧阳修（宋代）

供帐洛城边，征辕去莫攀。人醒风外酒，马度雪中关。

故府谁同在，新年独未还。遥应行路者，偏识綵衣斑。
送吴本立归吴门
袁凯（明代）

九月气已肃，蟋蟀入床下。
戺戺南来雁，寂历江上雨。
伤哉远归人，斯时不遑处。
岂惟怀乡里，茔域久蓁莽。
樵苏无可禁，奠谒旷时序。
长年抱忧感，鹔郁将谁语。
兹行遂初志，况复念勤苦。
勾吴不可见，迢迢望烟渚。
菩萨蛮 晚眺
周翼椿（清代）

绣馀闲步青苔院。暖风微拂珠帘捲。斜日下回廊。

梨花淡淡香。

高楼闲自上。静倚朱阑望。片片晚霞新，盈盈月近人。
斑石枕联句
黄庶（宋代）

斸得西山骨，磨砻露斑驳。
凝结一何怪，形模万难学。
直疑彩云根，又讶紫珉璞。
中瘦皱蛟腹，外文灼龟壳。
冷剖清泉肝，{左禾右总}搘老鳌脚。
坚方君子性，清纯圣人朴。
有气当补天，无霞应并瑴。
定渍盘古苔，想漏神农药。
堪作梦寐宝，尤是炎蒸托。
眠月病头愈，横风酲肺濯。
珊瑚侈可唾，陶甄脆堪扑。
夜深魇鬼惊，昼冷诗魔愕。
首惬无俗梦，心清去烦恶。
蕲簟方敢友，蜀筇良可攫。
何必檄愈风，何必文驱瘧。
质任儿女嗤，顽宜僮仆谑。
枕流固迂诞，籍糟徒落魄。
润生审将雨，辉发疑有珏。
髑髅庄生狂，虎魄宋武薄。
欲鑱中郎铭，文章体犹弱。
欲秘淮南书，神仙志非乐。
我疑混沌矿，谁与砻窍凿。
可作甘寝舆，华胥诣冥寞。
子道足施为，我拙困婴缚。
已谋其巾履，行当老蒿藿。
子其乞我归，终焉卧云壑。
嗜好我已癖，须求子虽悫。
毡旧王固惜，瓢陋颜不博。
异时一经子，便当千金橐。
客退独摩拂，卧送山月落。
新春感事
王稚登（明代）

信有清风不厌贫，吹帘入幌转相亲。
红颜薄命空流水，绿酒多相似故人。
服药难辞星入鬓，闭门长与竹为邻。
黄金散尽真堪惜，前日亲知是陌尘。
忆江南 其二
程垓（宋代）

竹粉翻新箨，荷花拭靓妆。断云侵晚度横塘。小扇斜钗依约、傍侵床。
蘸蜜分红荔，倾筒泻碧香。醉时风雨醒时凉。明月多情依旧、过西厢。
雨霁
陆游（宋代）

一雨洗炎蒸，危阑偶独凭。
凉颸生萃蔡，爽气入鬅鬙。
庭下宵游磷，盘中昼扫蝇。
绝胜尘土裹，马上嚼寒冰。
次韵涂梦卜大佥二首 其一
黄衷（明代）

古木萧萧拂冻云，邮亭小队踏晴曛。琴书谩逐滩声下，桑梓回晴雁影分。

岁事几何浑转盻，物情强半异前闻。庙堂假节还才隽，为报西山寇盗群。
江村
张济（清代）

放下蒲团心自安，木樨影里月生寒。金风一夜芦花白，秋在渔翁棹外看。
大庭库
李白（唐代）

朝登大庭库，云物何苍然。
莫辨陈郑火，空霾邹鲁烟。
我来寻梓慎，观化入寥天。
古木朔气多，松风如五弦。
帝图终冥没，叹息满山川。
送张司直赴岭南谒张尚书
刘长卿（唐代）

番禺万里路，远客片帆过。盛府依横海，荒祠拜伏波。

人经秋瘴变，鸟坠火云多。诚惮炎洲里，无如一顾何。
使客不至夜归独酌
杨万里（宋代）

使客夜不至，还舍欣小歇。
杯盘只草草，足可相暖热。
庭前雪夜明，道是帘外月。
及见盘中酥，唤作庭前雪。
午日与诸炼师登聚仙台怀霍渭先甘于盘
方献夫（明代）

振衣千仞欲孤搏，四壑风生五月寒。偶忆题诗怀白社，可怜尊酒对黄冠。

龙舟锦战连珠海，角黍山堆自瓦盘。城市山林风□别，有人曾向静中观。
偶感
王余佑（清代）

春来万木绿芳齐，多少游人听鸟啼。可惜城南红杏发，无人载酒上唐堤。
云岩
程元岳（宋代）

直上云严绝顶峰，始知尘世有仙踪。
悬崖藓润经年雨，满地花飘昨夜风。
日月往来苍翠杪，烟霞舒卷画图中。
琼台礼罢笙箫歇，万壑松声自羽宫。
徐少卿挽词
楼钥（宋代）

圣主一言寤，长淮千耦耕。
山川皆在目，草木尚知名。
盍被腰金宠，徒为揽辔行。
诸郎袭余庆，定自不慙卿。
汴上观
吴融（唐代）

九曲河冰半段来，严霜结出劲风裁。非时已认蝉飘翼，

到海须风蚌失胎。千里风清闻戛玉，几人东下忆奔雷。

殷勤莫碍星槎路，从看天津弄杼回。
和王右司游南岳三绝 其一
王炎（宋代）

懒跨狨鞍趁晓班，却穿蜡屐小游山。山头草木生光彩，玉节曾行紫翠间。
送杨瑗尉南海
岑参（唐代）

不择南州尉，高堂有老亲。
楼台重蜃气，邑里杂鲛人。
海暗三山雨，花明五岭春。
此乡多宝玉，慎莫厌清贫。
感皇恩 寿董野庄 本秋涧乐府卷二
王恽（元代）

健羡玉堂仙，中朝元老。过眼繁华任纷扰。百年心事，爱煞野庄春好。南枝谁道是、调羹了。风月吟怀，冰霜节操。千尺青松尽难槁。春宫调护，好个当年皓。日边消息近、中书考。
论语绝句一百首
张九成（宋代）

点尔何如鼓瑟希，舞雩之下咏而归。
喟然不觉令吾叹，岂与其他较是非。
至日题江山驿
黄公度（宋代）

客里萍蓬愧此身，天涯风俗对兹辰。
云容山意商量雪，梅蕾葭灰漏洩春。
岁晚旅怀元自恶，夜长归梦为谁频。
遥怜儿女团乐处，应念江山飘泊人。
过高邮寄孙君孚
苏轼（宋代）

过淮风气清，一洗尘埃容。
水木渐幽茂，菰蒲杂游龙。
可怜夜合花，青枝散红茸。
美人游不归，一笑当谁供。
故园在何处，已偃手种松。
我行忽失路，归梦山千重。
闻君有负郭，二顷收横従。
卷野毕秋获，殷床闻夜舂。
乐哉何所忧，社酒粥面aa38。
宦游岂不好，毋令到千钟。
崇宁寺晚归
李新（宋代）

远意难随燕燕归，故园春冷杏花稀。
虚名自古双蜗角，别业从来一钓矶。
已后无人能立雪，他年知子可传衣。
结庐薄有西山地，更遣何人赋式微。
第三云岩游山颂
释义青（宋代）

大鹏无伴遇天池，师子将儿绝后随。昆崙触犯归行路，一吼吞云万像驰。
临江仙
王炎（宋代）

思忆故园花又发，等闲过了流年。休论升擢与平迁。拂衣归去好，无事即神仙。

况是老人头雪白，羞看红粉婵娟。鸾孤凤只且随缘。莫将桃叶曲，留与世人传。
南涧 其二
韩元吉（宋代）

高岩跨层巅，一径入苍翠。三休彻上头，却立睨平地。

当年宝藏兴，中夜出光气。至今石缝裂，篝火尚能记。

盈虚谁可测，开阖神自秘。空房有残僧，骨冷夜无寐。
晓发方骞驿
苏颋（唐代）

传置远山蹊，龙钟蹴涧泥。片阴常作雨，微照已生霓。

鬓发愁氛换，心情险路迷。方知向蜀者，偏识子规啼。
松下雪
司空曙（唐代）

不随晴野尽，独向深松积。落照入寒光，偏能伴幽寂。
惜分飞
赵子发（宋代）

数点雨声惊残暑。帘外秋光容与。重换熏炉炷。渐低罗幕香成雾。

今夜夜凉情几许。莫向屏山取取。却笑阳台女。楚人空□高唐赋。
留题文氏双秀亭三首
周必大（宋代）

汀兰烟树两佳哉，六曲屏帏坐上开。
南浦彩云飞画栋，西山爽气在朝来。
贾谊
吴仁璧（唐代）

扶持一疏满遗编，汉陛前头正少年。

谁道恃才轻绛灌，却将惆怅吊湘川。
雉朝飞操
佚名（魏晋）

雉朝飞。鸣相和。雌雄群游于山阿。我独何命兮未有家。

时将暮兮可奈何。嗟嗟暮兮可奈何。
赠张受益检校
陈深（宋代）

山水经行遍，萧闲吏隐情。
剑寒光不泯，鹤老骨逾清。
倾盖逢知已，论诗盍镶卿。
从来说张祐，不是浪传名。
桃花
严遂成（清代）

砑光慰帽绛罗襦，烂熳东风态绝殊。息国不言偏结子，文君中绝乍当垆。

怪他去后花如许，记得来时路也无。若到沩山应悟道，红霞红雨总迷涂。
又和八首
刘克庄（宋代）

今雨何人更叩关，庭花不扫竹根蟠。
论诗子美严公际，尚友长沮桀溺间。
只怕荷锄伤地脉，都忘载笔侍天颜。
受廛幸在滕君国，白酒黄鸡得往还。
晓雪
周紫芝（宋代）

湖色催清晓，风前一雪轻。不妨梅自笑，要与水争明。

万木云遮尽，千岩玉琢成。可怜青竹叶，寒甚与谁倾。
句
郭汝臣（宋代）

峭壁有云生怪石，晴空无雨洒飞泉。
龙抛玉涧归金阙，鹿认桃源入洞天。
光禄朱卿挽词十首
李廌（宋代）

蚤悟多金累，惟修俭与仁。
考终虽罔愧，直道未容伸。
地想流谦德，天惟赉善人。
昭昭锡繁祉，余庆在振振。
病痰有感
王洋（宋代）

气堙风贯血行迟，运用工夫了不知。
待尽生涯蚕作茧，就衰榜样发缲丝。
稍因对酒头先眩，未是多行力早疲。
更若寻思年少戏，如何不送老头皮。
闺情代八首 其一
江源（明代）

百感中来不自由，伤春未已复悲秋。

封题锦字凝新思，海色西风十二楼。
初夏夜赋
陆游（宋代）

好景入新夏，幽人卧弊庐。
廊腰得风远，树罅见星疏。
门掩鸦栖後，钟鸣月上初。
青灯尚堪近，起了读残书。
任安道生日
项安世（宋代）

九分才是一分春，从此看春更七旬。
行世功名初发脚，出门富七即随身。
棋逢要路方高著，马得亨冲定轶尘。
伏枥自怜吾久矣，傍观甘作烂柯人。
沁园春 其一 汗
黄燮清（清代）

点点星星，带水芙蕖，娉婷似伊。渐引针手腻，暂抛金线，按徽指滑，易润琴丝。

帕揾桃花，衫黏杏子，想像温泉出浴时。花阴里，笑迷藏捉得，热了冰肌。

依稀似露还非，带粉气、盈盈怯不支。正栏干凭遍，就风携扇，秋千扶下，避月松衣。

酒后微生，茶馀略透，湿晕猩唇一点脂。黄昏近，倩檀郎分帐，只许相思。
进太宗
徐惠（唐代）

朝来临镜台，妆罢暂裴回。
千金始一笑，一召讵能来。
金陵十二钗正册·妙玉
曹雪芹（清代）

欲洁何曾洁？云空未必空。
可怜金玉质，终陷淖泥中。
见陈月观二首
王奕（元代）

仲尼日月几曾昏，自古君师岂必存。
水陆三千游圣域，风云万里望天阍。
燕台接武何多隗，吴国孤骞未见云。
观上又分明月影，漫漫长夜与谁论。
过雨饮临颍何希仲家蒙督诗即席为赠
李之仪（宋代）

君不见张子房，素书未授抵游侠。又不见萧望之，不能碌碌反抱关。

汉业已成赤松去，杀吾贤傅终感叹。乘时致用固不免，要须缯缴无由攀。

八十钓渭滨，挥旄仗钺兴艰难。臂鹰上蔡市，复得不可空多言。

周倾秦得汉亦起，虎噬鲸吞羝触藩。一兴一废竟谁有，要之有数归元元。

元元亦何为，与君论子细。须将剧孟作敌国，未信叶公真勇士。

窃借声名人自叹，白公枭首方为是。乾旋坤转只等閒，收放仅在毫端耳。

何郎目如电，奋髯儿童惊。眼光在酒里，一饮黄河倾。

不作么么贵公子，横行欲得十万兵。吾语何郎少卑之，犀有角兮麝有脐。

果知有累不早计，抑扬毕竟何所之。满酌劝君饮，吾语无文章。

鞭笞六龙驾扶桑，上朝元君陪紫皇。霞衣玉简须如霜，俯仰八极何茫茫。

方时与君俱此举，如何烦君暂起舞。舞彻听我歌，我歌端为我辈作。

蠢蠢万类随江河，肯同儿女战蜗角，酒酣雨泪挥滂沱。
送邓州潘使君赴任
武元衡（唐代）

川陆一都会，旌旗千里舒。虎符中禁授，熊轼上流居。

橘柚金难并，池塘练不如。春风行部日，应驻士元车。
招山乃诗人刘叔拟故居朱清之得其地清之赴南
戴复古（宋代）

有钱可买沧浪景，无术能还梦幻身。
一段江山寄愁绝，百年不见两诗人。
缘识 其九十二
赵炅（宋代）

逢春便见野花新，往覆闲忙旧路尘。轮走足轻多少意，世途常似梦中人。
早出安定门
杨士奇（明代）

结束出门行，鸡鸣夜过半。长衢骤车马，明星烂河汉。

霜压紫貂轻，风掠微醺散。自无匡直才，敢发驱驰叹。
次九日登武山韵 其一
陈谟（明代）

寸怀能着几多愁，每向登临叹谬悠。黄菊翛翛冷彭泽，苍烟莽莽暗齐州。

光阴祗是留连客，酩酊何妨断送秋。有约不闻空怅望，来诗多趣苦为酬。
鲥鱼
何景明（明代）

五月鲥鱼已至燕，荔枝卢橘未应先。
赐鲜徧及中珰第，荐熟谁开寝庙筵。
白日风尘驰驿骑，炎天冰雪护江船。
银鳞细骨堪怜汝，玉筯金盘敢望传。
长日倦甚因书所见
李寄（明代）

与僧为眷属，最好是清斋。白煮松花蕈，青烧□落柴。

摊书长日盹，念佛一堂俳。村极诸男子，兹辰恶我怀。
自郏返于南阳道中作
周楷（明代）

谁肯将身试屡艰，裹粮三月为名山。
<山参>犹吾楚咽喉地，嵩在中原指顾间。
碑下夕阳游子立，鹤边秋水道人闲。
那知鲁国栖栖者，尚有迷津见往还。
寄彻公
杨衡（唐代）

北风吹霜霜月明，荷叶枯尽越水清。

别来几度龙宫宿，雪山童子应相逐。
五里三滩
文同（宋代）

群石壅水成哀湍，五里之地凡三滩。
船如走丸势不住，力适万弩云涛盘。
门窗掩塞怕飞浪，已倒床座翻杯槃。
长年三老色自落，捩眼不敢窥波澜。
捎涡撇漩出九死，众命幸免鱼鳖餐。
须臾出缆系高岸，竞以好语相尉安。
是时左右有观者，应亦为我心曾寒。
慎交
王令（宋代）

昏镜无好面，恶土无善禾。
镜不但自昏，损人颜色多。
地恶根不长，禾死其奈何。
必欲识己真，擦镜除埃尘。
必欲得善禾，易地勤耕耘。
安得浪与儿，诵口而思身。
次韵叔父上巳二首 其二
苏过（宋代）

几年零落卧江湖，乐事何人与我俱。上巳偶寻流水禊，泛觞聊为小儿娱。

残杯冷炙惭佳节，草服黄冠慕野夫。永谢轻肥追世好，窥园已愧下帷儒。
霜天晓角 枫桥夜泊
郑文焯（清代）

风镫乱叶。蛩响和愁叠。直道千山飞雨，开帘见，满江月。

空澈。帆影绝。荻湾秋载雪。鸥外一星渔火，红不到、画阑缺。
吴门遇朱公子扶母丧归有赠二首 其一
王世贞（明代）

吴阊钟动月初弦，骚屑悲风搅夜眠。不为斗间新剑气，何因得唤孝廉船。
玉烛新（双调梅花）
周邦彦（宋代）

溪源新腊后。见数朵江梅，剪裁初就。晕酥砌玉芳英嫩，故把春心轻漏。前村昨夜，想弄月、黄昏时候。孤岸峭，疏影横斜，浓香暗沾襟袖。

尊前赋与多材，问岭外风光，故人知否。寿阳谩斗。终不似，照水一枝清瘦。风娇雨秀。好乱插、繁花盈首。须信道，羌管无情，看看又奏。
四月十六日拄笏亭偶题
范成大（宋代）

转午闻鸡日正长，小亭方丈纳空光。
绿阴一雨浓如黛，何处风来百种香？
关南阳羽客 其二
区大相（明代）

几度星移物换，经过碧眼方瞳。暂佩药囊市上，旋驱鸡犬云中。

卢敖初逢若士，云将再遇鸿蒙。未能九转生翼，乞君一粒还童。
画山水扇
邵清甫（唐代）

岩脉交横簇乱峰，颠崖悬绝隐仙翁。
不须远看连天色，尽在吾人掌握中。
田家即事四首
唐时升（明代）

楝花蔌蔌柳毵毵，犬吠西邻饷麦蚕。
雨过木绵齐放叶，相邀作社到城南。
送许从诗
李充（魏晋）

来若迅风欢，逝如归云征。离合理之常，聚散安足惊。
杏花
厉文翁（宋代）

杏花菖叶渐烂斑，率属劭农入祖关。
昔日郎君方彩袖，今朝太守已苍颜。
咏史 其一
蔡衍鎤（清代）

燕丹得荆卿，名声惊六国。已感燕丹恩，思报燕丹德。

悠悠易水寒，飒飒风萧瑟。壮士从此去，飘然入秦域。

气凌帝王尊，图穷无变色。剑术虽云疏，谁不谓勇力。

壮哉匹夫志，之死矢靡慝。
醉蓬莱·问东风何事
叶梦得（宋代）

辛丑寓楚州，上巳日有怀许下西湖，作此词寄曾存之、王仲弓、韩公表。

问东风何事，断送残红，便拚归去。牢落征途，笑行人羁旅。一曲阳关，断云残霭，做渭城朝雨。欲寄离愁，绿阴千啭，黄鹂空语。
遥想湖边，浪摇空翠，弦管风高，乱花飞絮。曲水流觞，有山公行处。翠袖朱阑，故人应也，弄画船烟浦。会写相思，尊前为我，重翻新句。
春景 浙江花木深
刘辰翁（宋代）

游子江南老，美人浙水阴。风光何冉冉，花木自深深。

蘋渚藏妃怨，兰皋寄屈吟。飘香迷去路，种子约青林。

远浦归帆兴，芳洲来暮心。天寒人倚竹，目断去鸿沈。
蝶恋花（西山小湖，四月初，莲有一花）
李弥逊（宋代）

小小芙蕖红半展。占早争先，不奈腰肢软。罗袜凌波娇欲颤。向奈如诉闺中怨。

把酒与君成眷恋。约束新荷，四面低歌扇。不放游奈偷眼盼。鸳鸯叶底潜窥见。
次韵舅氏竺九成
陈著（宋代）

合围未解急燕聊，借骑谁能使大辽。
定远好从鞭马取，管城于我亦平交。
题钱维城画苏轼舣舟亭图 其四
弘历（清代）

岸柳金摇曳，春波玉拍浮。吴门知不远，更有仰苏楼。
和师时发荷亭晚饮
郭印（宋代）

榴花灼烁半空开，天外薰风入座来。
雨掠南塘荷盖净，云埋西岭日车颓。
物情荣谢看诗句，时世安危付酒杯。
好是溪桥最清绝，淡烟寒水一迟回。
醉歌行
黄玠（元代）

千金一笑如花妾，颜色如花命如叶。千里一日奇骨马，虽有奇骨无奇价。

明月不解长婵娟，浮云欻来能蔽天。人生富贵矢脱弦，放手一失三千年。

彼造物者予何言，醉歌小海足叩舷。
题程栖竹居士卷
詹初（宋代）

此翁日日对修竹，竹上风清心亦清。
高节有常原自劲，中虚无物本来成。
美淇君子诗为咏，贯岁圣人礼作盟。
林里七贤真浪迹，怜君不慕七贤名。
招孜祐二长老尝茶二首 其二
郭祥正（宋代）

昔人多嗜酒，今我酷怜茶。软玉裁成饼，轻云散作花。

石泉助甘滑，肠胃涤烦邪。却怪少陵客，曾无新句誇。
姑苏杂咏 五坞山五首 芳桂坞
高启（明代）

欲攀淮南树，人去山寂寞。
袅袅凉风生，疏花月中落。
贺新郎（寿毕府判）
碧虚（宋代）

衮衮登台阁。问诸公、谁讲谁明，诗书礼乐。前日毕星光焰里，有一濂渠伊洛。被翠玉、江山占却。天下国家多少事，好人才、半刺东南角。当路者，欠商确。

寿杯端拜深深酌。把寻常、祝颂芜词，一时删削。引饮莱公同鼎轴，共定澶渊一著。二百载、无人能学。文简毕公真事业，非先生之托谁之托。龟鹤舞，蛟龙跃。
古风其四十八
李白（唐代）

秦皇按宝剑。
赫怒震威神。
逐日巡海右。
驱石驾沧津。
征卒空九巡。
作桥伤万人。
但求蓬岛药。
岂思农扈春。
力尽功不赡。
千载为悲辛。
闻钱彭源卒于苍溪诗以哭之
杨汝谷（清代）

烛暗窗昏夜黯然，惊闻巴蜀讣音传。一官薄俸蚕丛外，万里全家鸟道边。

但有清名堪寿世，更无灵药可延年。伤心堂北孀亲老，哭向秋风暮雨天。